Hanne Severinsen (V), 2000-11-24:
I Venstre er vi særdeles positive både over for den proces, der er gået forud for lovforslaget, og det konkrete lovforslag.
Der er tale om, at DTU på eget initiativ har ønsket at overgå til selveje.
Det synes vi er enormt fornuftigt.
Det giver en masse muligheder.
Vi tror, at det ønske måske vil blive et ønske, som vil blive bredt ud i den øvrige universitetsverden, og det synes vi også er en positiv udvikling.
Man har også ønsket en slagkraftig ledelse, og det får man nu mulighed for.
Jeg synes, at det giver nogle løfter om, at man på den måde hurtigt kan omstille både uddannelser og forskning, men samtidig bygge på det, der jo er DTU's særkende og også i fremtiden skal være DTU's særkende, nemlig at man har teknisk grundforskning til det højeste niveau, og at man uddanner civilingeniører, der i høj grad er brug for, og hvor man jo kan sige, at det eneste problem i dag er, at man uddanner for få.
Det, vi jo kunne håbe, er - i og med at der er blevet skabt sådan en pionerånd ved, at man selv er gået i gang med en proces - at vi får nogle helt nye løsninger og også noget, som peger fremad, og som får de unge til at se, at her foregår der altså noget, der er så spændende, at her bør de melde sig.
Her vil de få en god uddannelse og gode muligheder for at forske, og samtidig vil de få gode kontakter til det erhvervsliv, som jo ikke ønsker, at man bare skal lave erhvervslivets egen forskning.
Det ønsker jo i høj grad at samarbejde med DTU for at kunne sikre, at DTU så meget desto bedre kan udføre den grundforskning, som er forudsætningen for, at erhvervslivet kan få gode muligheder for f.eks. gode kandidater, og at man også har noget at spille videre på i den erhvervsmæssige forskning. Derfor tror jeg også, at det er udmærket, at man taler om et erhvervsrettet universitet, men det er jo et teknisk universitet først og fremmest, og det er et universitet, som
nu får nogle vældige udviklingsmuligheder.
Man kan altid diskutere, om det måske burde have været en mere generel rammelov, men jeg tager i hvert fald udformningen på den måde, at de gode ting, som man nu kan - lidt flere økonomiske frihedsgrader, f.eks. også med opsparing - forhåbentlig er noget, man så også kan andre steder, og at man fra ministeriets side, hvis andre universiteter kommer og gerne vil lave om ikke den samme øvelse, men en lignende øvelse, så vil være positiv over for det.
Man kan også diskutere hele spørgsmålet om, hvordan man sætter værdiansættelsen.
Det er noget, som vi godt vil kigge lidt på i udvalget, også mulighederne for belåning osv.
Men rent umiddelbart er vi kun positive over for forslaget.
Vi synes, det virkelig varsler en god fremtid for Danmarks Tekniske Universitet.
Allerførst vil jeg sige, at hvis ikke den nye ledelse virkelig formår at inddrage og medansvarliggøre dem, der rent faktisk skal udføre den omstrukturering, så vil det være dumt, for al god ledelse bygger på, at man inddrager dem, som skal være med til det nye, ellers vil det ikke gå godt.
Men det er jo ikke det samme som at bygge videre på den model, man hidtil har haft.
Jeg synes, det var interessant, at udvalget på et tidspunkt var i Amsterdam og hørte, hvordan studenterrepræsentanterne sagde, at det faktisk var mere spændende at spille op imod en ledelse og have den indflydelse på egne studier, som i virkeligheden mange gange kan blive større, men hvor man kan have en reel diskussion om, hvad det er, man skal, frem for at sidde og blive vævet ind i ingen beslutninger at tage.
Jeg tror, at det her er en god model.
Jeg siger ikke, at det nødvendigvis skal være den samme model på andre universiteter, men jeg er overbevist om, at selve tanken om selveje vil smitte, og det håber vi også i Venstre at den vil.